
E L Ő T E R J E S Z T É S

Sülysáp Város Önkormányzata Képviselő-testületének

2015. június 18-án tartandó munkaterv szerinti ülésére

10. napirendhez

Tárgy:
A Williams Televízió pénzbeli támogatása
Tisztelt Képviselő-testület!
A Williams Televízió munkatársaiként dolgozó Veroczki József és Szóró József néhány hónapja működteti a Tápió mente önálló hírműsorát, a TÁPIÓ+ c. adást, amelyben önkormányzatunk munkájáról, valamint a település eseményeiről rendszeresen beszámolnak. A műsor friss összeállítása minden második héten kerül adásba, és azt utána öt alkalommal ismétlik a csatornán. A tapasztalatok azt mutatják, hogy sokan követik figyelemmel a híradásokat Sülysápon is. Emellett az interneten, saját youtube csatornájukon is közzéteszik az első tévés megjelenést követően.
A szerkesztők jó kapcsolatot ápolnak önkormányzatunkkal, a helyi civilekkel, intézményekkel is, és gyakran a többi témához képest jóval több híradást szerkesztenek adásba Sülysáppal kapcsolatban. Az ilyen mennyiségű megjelenésért a környező önkormányzatok közül már többen rendszeres támogatást adnak a csatorna részére, ezzel biztosítva a folyamatos jelenlétet a műsorban.

Úgy gondolom, hogy a megjelent anyagok minősége kiváló, és a rendszeres megjelenések hasznosak a település számára. Ezért javaslom, hogy Sülysáp Város Önkormányzata is kössön szerződést a Williams Televízióval. A támogatás fejében további műsoridőt, illetve újabb témák (pl. a képviselő-testületi ülésekről készített képes beszámoló, tematikus adások, stúdióbeszélgetések stb.) megjelenését biztosíthatnánk a nézők számára.
Javaslom, hogy 50 000 Ft + ÁFA (bruttó: 63 500 Ft) havi támogatást nyújtsunk a televízió számára. Éves szinten ez 762 000 Ft kiadást jelentene az önkormányzatnak, ám az így rendszeresített megjelenések a lakosság jobb tájékoztatását szolgálnák.

Kérem a tisztelt Képviselő-testületet, hogy támogassa javaslatomat!
…/2015. (VI. 19.) ÖKT határozati javaslat

Sülysáp Város Önkormányzatának Képviselő-testülete úgy határoz, hogy

1. a Williams Televízió TÁPIÓ+ című műsora számára havi 50 000 Ft + ÁFA támogatást állapít meg, a költségvetés általános tartalékának terhére. 

2. A műsoridő és műsorstruktúra meghatározásával a polgármestert bízza meg, amit a támogatási szerződés keretében szükséges szabályozni.

3. felkéri a polgármestert a szerződés megkötésére.

Határidő: azonnal 

Felelős: polgármester

Sülysáp, 2015. június 15.

Horinka László s.k.

polgármester
